CELEX: 32021R1367
Language: mt
Date: 2021-08-06 00:00:00
Title: Regolament ta’ Implimentazzjoni tal-Kummissjoni (UE) 2021/1367 tas-6 ta’ Awwissu 2021 dwar il-klassifikazzjoni ta’ ċerti prodotti fin-Nomenklatura Magħquda

17.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 294/1
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/1367
         tas-6 ta’ Awwissu 2021
         dwar il-klassifikazzjoni ta’ ċerti prodotti fin-Nomenklatura Magħquda
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (1), u b’mod partikolari l-Artikolu 57(4) u l-Artikolu 58(2) tiegħu,
         Billi:
         
                     (1)
                  
                  
                     Sabiex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), huwa neċessarju li jiġu adottati miżuri li jikkonċernaw il-klassifikazzjoni tal-oġġetti msemmija fl-Anness ta’ dan ir-Regolament.
                  
               
                     (2)
                  
                  
                     Ir-Regolament (KEE) Nru 2658/87 stipula r-regoli ġenerali għall-interpretazzjoni tan-Nomenklatura Magħquda. Dawn ir-regoli japplikaw ukoll għal kwalunkwe nomenklatura oħra li hija totalment jew parzjalment ibbażata fuqha jew li żżid xi suddiviżjoni addizzjonali magħha u li hija stabbilita minn dispożizzjonijiet speċifiċi tal-Unjoni, bil-għan li jkun hemm l-applikazzjoni ta’ tariffi u miżuri oħra relatati mal-kummerċ tal-oġġetti.
                  
               
                     (3)
                  
                  
                     Skont dawk ir-regoli ġenerali, jenħtieġ li l-oġġetti deskritti fil-kolonna (1) tat-tabella ppreżentata fl-Anness jiġu kklassifikati taħt il-kodiċi NM indikat fil-kolonna (2), bis-saħħa tar-raġunijiet stipulati fil-kolonna (3) ta’dik it-tabella.
                  
               
                     (4)
                  
                  
                     Huwa xieraq li jiġi previst li l-informazzjoni vinkolanti dwar it-tariffi maħruġa fir-rigward tal-oġġetti kkonċernati minn dan ir-Regolament u li ma tikkonformax ma’ dan ir-Regolament tkun tista’ tibqa’ tiġi invokata mid-detentur, għal ċertu perjodu, f’konformità mal-Artikolu 34(9) tar-Regolament (UE) Nru 952/2013. Jenħtieġ li dak il-perjodu jkun ta’ tliet xhur.
                  
               
                     (5)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            L-oġġetti deskritti fil-kolonna (1) tat-tabella kif ippreżentata fl-Anness għandhom ikunu kklassifikati fin-Nomenklatura Magħquda taħt il-kodiċi NM indikat fil-kolonna (2) ta’ din it-tabella.
         
         
            Artikolu 2
            L-informazzjoni vinkolanti dwar it-tariffi li ma tkunx konformi ma’ dan ir-Regolament tista’ tibqa’ tiġi invokata f’konformità mal-Artikolu 34(9) tar-Regolament (UE) Nru 952/2013 għal perjodu ta’ tliet xhur mid-data tad-dħul fis-seħħ ta’ dan ir-Regolament.
         
         
            Artikolu 3
            Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-6 ta’ Awwissu 2021.
            
               
                  Għall-Kummissjoni
               
               Gerassimos THOMAS
               
                  Direttur Ġenerali
               
               
                  Id-Direttorat Ġenerali għat-Tassazzjoni u l-Unjoni Doganali
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (ĠU L 256, 7.9.1987, p. 1).
      
      
         
            ANNESS
            
                        Deskrizzjoni tal-oġġetti
                     
                     
                        Klassifikazzjoni (Kodiċi - NM)
                     
                     
                        Raġunijiet
                     
                  
                        (1)
                     
                     
                        (2)
                     
                     
                        (3)
                     
                  
                        Vettura b’erba’ roti b’mutur elettriku DC 24 V 800 W li jaħdem b’żewġ batteriji 12 V rikarikabbli b’kapaċità ta’ 45Ah. Għandha wisa’ ta’ madwar 65 cm, tul ta’ 125 cm u għoli ta’ 129 cm (imkejjel mas-sit ta’ wara, 85 cm bis-sit ta’ wara mitwi ’l isfel). Il-piż totali tagħha huwa ta’ madwar 107 kg (108 kg inklużi l-batteriji). It-tagħbija massima tagħha hija ta’ madwar 130 kg.
                        Il-vettura għandha l-karatteristiċi li ġejjin:
                        
                                    —
                                 
                                 
                                    pjattaforma orizzontali li tgħaqqad flimkien is-sezzjoni ta’ quddiem ma’ dik ta’ wara; il-pjattaforma ma tista’ tiġi aġġustata bl-ebda mod (eż. mitwija jew inklinata) biex tissodisfa l-ħtiġijiet tal-utent,
                                 
                              
                                    —
                                 
                                 
                                    żewġ fusien immollati, trażmissjoni tal-fus ta’ wara u bażi tar-roti ta’ 820 mm,
                                 
                              
                                    —
                                 
                                 
                                    kapaċità ta’ gradjent ta’ 130,
                                 
                              
                                    —
                                 
                                 
                                    ċirku tad-dawran 210 cm,
                                 
                              
                                    —
                                 
                                 
                                    żewġ settijiet ta’ tajers li jintefħu (it-tajers ta’ wara huma akbar minn dawk ta’ quddiem),
                                 
                              
                                    —
                                 
                                 
                                    sit konfigurabbli, aġġustabbli għall-għoli u li jdur b’irfid u armrests u wiċċ li ma jiżloqx għas-saqajn,
                                 
                              
                                    —
                                 
                                 
                                    kolonna aġġustabbli tal-istering li tintewa b’manubriji forma ovali,
                                 
                              
                                    —
                                 
                                 
                                    dwal ta’ quddiem u ta’ wara, indicators tad-direzzjoni u mirja retroviżuri.
                                 
                              Il-kolonna tal-istering għandha wkoll dashboard li fiha kaxxa tas-swiċċijiet, kontroll tal-veloċità, buttuna tal-ħorn, buttuna tal-magna mhux ingranata, swiċċ tal-indicator, swiċċ tad-dawl, indikatur tal-istatus tal-batterija u aġġustatur tal-veloċità.
                        Il-vettura għandha żewġ lievi li jitħaddmu manwalment, biex bihom taċċellera, tieqaf jew timxi b’lura. L-istering jista’ jiġi aġġustat biex jippermetti t-tħaddim b’id waħda.
                        Għandha sistema ta’ bbrejkjar elettromanjetika riġenerattiva “intelliġenti”.
                        Bil-batteriji kompletament iċċarġjati, il-vettura għandha medda massima li tilħaq sa 45 kilometru u tista’ tilħaq veloċità massima ta’ madwar 15-16 km/h.
                        Tista’ tkun mgħammra b’roti żgħar fuq wara biex il-vettura ma tingħelibx faċilment, basket tax-xiri, ħowlder għall-bastun, eċċ.
                        Il-vettura tista’ tiġi stivata għal finijiet ta’ trasport. Tista’ tintuża fit-toroq, bankini, passaġġi għall-mixi, mogħdijiet fil-parks, pasaġġi għaċ-ċiklisti u ċerti passaġġi għall-ħin liberu, jew f’żoni pedonali (eż. żoni għax-xiri).
                        Ara l-istampa (*1)
                        
                     
                     
                        8703 10 18 
                     
                     
                        Il-klassifikazzjoni hija ddeterminata mir-Regoli Ġenerali 1 u 6 għall-interpretazzjoni tan-Nomenklatura Magħquda, u bil-kliem tal-kodiċi NM 8703 , 8703 10  u 8703 10 18 .
                        Il-klassifikazzjoni taħt l-intestatura 8713  bħala trasport għal persuni b’diżabbiltà hija eskluża peress li l-vettura mhijiex imfassla apposta għat-trasport għal persuni b’diżabbiltà: Ma għandha l-ebda karatteristika speċjali biex ittaffi diżabbiltà.
                        Għalkemm il-vettura hija ddisinjata b’tali mod li l-istering ikun jista’ jiġi kkontrollat b’id waħda u jkun fiha sedil komdu li jdur b’irfid u wiċċ li ma jiżloqx għas-saqajn (u tista’ b’mod fakultattiv tkun mgħammra b’roti żgħar biex ma tingħelibx faċilment), tali karatteristiċi ma jikkostitwixxux oġġettivament karatteristiċi speċjali mfassla biex itaffu diżabbiltà (ara wkoll in-Noti ta’ Spjegazzjoni tan-Nomenklatura Magħquda (CNEN) għas-subintestatura 8713 90 00 , in-Noti ta’ Spjegazzjoni tas-Sistema Armonizzata għall-intestatura 8713  u l-opinjoni tal-klassifikazzjoni HS 8703.10/1).
                        Barra minn hekk, vetturi mgħammra b’kolonna tal-istering aġġustabbli u separata u dawk li jilħqu veloċità massima ta’ aktar minn 10 km fis-siegħa huma esklużi mill-intestatura 8713  (ara wkoll CNEN għas-subintestatura 8713 90 00 ).
                        Il-vettura tintuża għat-trasport ta’ persuni u mal-preżentazzjoni lill-awtoritajiet doganali ma tistax tingħaraf bħala vettura intiża biss għall-persuni b’diżabbiltà (ara l-Kawża C-198/15  (1)), abbażi tal-karatteristiċi u l-proprjetajiet oġġettivi tagħha li jridu jiġu vverifikati fil-mument tar-rilaxx doganali (ara l-Kawża C-286/15  (2)). Kwalunkwe modifika wara r-rilaxx tal-vettura hija injorata bħal ma hija kwalunkwe valutazzjoni tal-vettura li tista’ titwettaq minn awtorità nazzjonali għal finijiet oħra minbarra dawk stabbiliti fil-leġiżlazzjoni doganali.
                        Il-vettura hija tip ta’ vettura speċjali għat-trasport tal-persuni.
                        Għalhekk, il-vettura trid tiġi kklassifikata taħt il-kodiċi NM 8703 10 18  bħala vettura bil-mutur prinċipalment maħsuba għat-trasport ta’ persuni, bħall-karozzi tal-golf.
                     
                  
               
            
               (*1)  L-istampa għandha tintuża biss għal raġunijiet ta’ informazzjoni.
            
               (1)  Is-sentenza tal-Qorti tas-26 ta’ Mejju 2016, Invamed Group Ltd and Others v Commissioners for Her Majesty’s Revenue & Customs, C-198/15, ECLI:EU:C:2016:362.
            
               (2)  Is-sentenza tal-Qorti tas-26 ta’ Mejju 2016, Latvijas propāna gaze, C-286/15, ECLI:EU:C:2016:363, il-paragrafu 33.